જો કે એ વેળા એવું થતું કે મોટે ભાગે લોકો એમ માનતા કે મારે જે લખવું છે તે હું લખીશ. લોકો એવા પણ હતા જે બ્લૉગ લખતા તથા વાંચતા અને વિકિપીડિયામાં પણ યોગદાન કરતા. બ્લૉગ અને વિકિપીડિયા એ બંને માધ્યમોમાં ગુજરાતી ભાષામાં સાહિત્ય ઉપલબ્ધ થતું, તફાવત હતો એ બંને સ્થળનાં લખાણની લેખનશૈલીનો અને તેની ઉપયોગિતાનો. વિકિપીડિયા જ્ઞાનકોશ હોવાને નાતે તેમાં ફક્ત ફેક્ટ બેઝ્ડ કન્ટેન્ટ એટલે કે સત્યાર્થતાપૂર્ણ સામગ્રી જ પીરસી શકાય, એટલે કે જે લખાણની સત્યાર્થતા સાબિત કરી શકીએ, તેવી જ માહિતી ત્યાં મૂકી શકીએ. સત્યાર્થતા પૂરવાર કરવા માટે સંદર્ભની આવશ્યકતા રહે. ત્યાં કોઈ મૌલિક લખાણ ન લખી શકાય. જ્યારે બ્લૉગમાં મૌલિક લખાણની પણ છૂટ છે. ત્યાં તમે ખરા અર્થમાં મનફાવે તેમ લખી શકો. ચાહો તો કોઈના પર આકરા પ્રહારો પણ કરી શકો અને આરોપ પણ મૂકી શકો કે પછી સારી ભાષામાં અપશબ્દો પણ લખી શકો. જ્યારે વિકિપીડિયામાં તટસ્થ લેખો જ લખી શકાય, કોઈના પર આક્રમણ ન કરી શકાય. કોઈ એમના બ્લૉગ પર એમ લખી શકે કે ધવલ વ્યાસ એક નંબરનો ડફોળ માણસ છે કે નરેન્દ્ર મોદીમાં બુદ્ધિ નથી. એમ લખવા બદલ હું કે બીજું કોઈ પણ એ વ્યક્તિને કશું કરી શકીએ નહિ. પણ આ જ બે વાતો વિકિપીડિયામાં ન લખી શકાય, ત્યાં તમે વ્યક્તિગત રીતે શું માનો છો, તે ન જણાવી શકો. જે કોઈ વિધાન ત્યાં લખો તે કોણે કહ્યું છે તે સ-સંદર્ભ જણાવવું પડે. બધી જ માહિતી માટે સંદર્ભ આપવાનો રહેતો નથી, પણ જે સંદેહાત્મક માહિતી હોય તેના માટે સંદર્ભ આવશ્યક છે. જો સંદર્ભ ન આપ્યો હોય તો એવી માહિતી ગમે તે ઘડીએ ત્યાંથી હટાવવામાં આવે. આ વિકિપીડિયાની સૌથી અગત્યની નીતિ છે. ગમે તેને ગમે તે લખી શકે છે, એ વ્યાખ્યા અહીં અટકી જાય છે. આ જ વસ્તુ છે જે ઘણા લોકોને વિકિપીડિયામાં લખતાં અટાકાવે છે. કેમ કે ત્યાં તેમણે કોઈક દાયરામાં રહીને લખવું પડે છે, મૌલિક વિચારો રજૂ કરવાની છૂટ નથી. છેલ્લાં ૭-૮ વર્ષમાં એવા ઓછામાં ઓછા સોએક નામો જો હું પ્રયત્ન કરું તો મને યાદ આવે કે જેમના સંપર્કમાં હું વિકિપીડિયા મારફતે આવ્યો. પરંતુ એ ૧૦૦માંથી આજે વીસેક એવા છે જે હજુ સક્રિય છે, વીસેક એવા છે જે વિકિપીડિયામાં આવ્યા અને ગયા પણ આજે બ્લૉગજગતમાં સક્રિય છે અને એમનો સારો એવો ડંકો વાગે છે. તેઓ ઘણું સારું લખે છે. એમને જ્યારે હું પૂછું કે તમે હવે વિકિપીડિયામાં કેમ નથી આવતા તો જવાબ મળે છે “ત્યાં બહુ બધા બંધનો છે, આમ ન કરાય ને આવું ન લખાય, વગેરે”. પરંતુ એ બંધનોને કારણે જ વિકિપીડિયાની ગરિમા સચવાઈ છે અને જે લોકો વિકિપીડિયામાં ભરોસો રાખે છે તેમનો ભરોસો બરકરાર રહ્યો છે. ગુજરાતી ભાષામાં એ સમયે જ્ઞાન માટે સામગ્રી મળી રહે એવું કશું ન હતું, જો કે હજુ આજે પણ ઘણું ઓછું છે. સાહિત્ય ઘણી જગ્યાએ ઉપલબ્ધ છે. અંગ્રેજીમાં કહે છે તે ફિક્શન અઢળક મળે છે, એના સ્રોત પણ અનેક છે, પરંતુ નોન-ફિક્શન નથી મળતું. વિકિપીડિયા આ નોન-ફિક્શનની જરૂરિયાત પૂરી પાડે છે.